open-index/open-wikipedia-markdown huggingface dataset:
புழுதிப் புயல்

**புழுதிப் புயல்** (*dust storm*) அல்லது **மணற்புயல்** (*sandstorm*) எனப்படுவது வறண்ட அல்லது பகுதி-வறண்ட பகுதிகளில் ஏற்படும் ஒரு வானியல் நிகழ்வாகும். இது காற்று மண்டலத்தின் வேகம் ஒரு குறிப்பிட்ட வேகத்தை விட அதிகரிக்கும் போது மணல் மற்றும் தூசிகளை வறண்ட நிலங்களில் இருந்து அகற்றித் தன்னுடன் எடுத்துச் செல்வதால் ஏற்படுகிறது. இந்நிகழ்வின் போது மணல் துணிக்கைகள் ஓரிடத்தில் இருந்து அகற்றப்பட்டு வேறோர் இடத்தில் குவிக்கப்படுகின்றன. அராபியத் தீபகற்பத்தை அண்டியுள்ள சகாரா மற்றும் பாலைவனங்கள் புழுதிப்புயலை உருவாக்கும் முக்கிய பகுதிகளாகும். இவற்றைவிட அரபிக்கடலை அண்டியுள்ள ஈரான், பாகிஸ்தான், இந்தியா ஆகிய நாடுகளின் பகுதிகளிலும், மற்றும் சீனாவிலும் குறைந்த அளவில் புழுதிப்புயல் ஏற்படுகின்றன. இவ்வாறான புழுதிப் புயல் ஏற்பட்டால் நிலம் தரிசாக மாறிவிடும் என ஆய்வுகள் தெரிவிக்கின்றன. அண்மைய ஆய்வுகளின்படி, தரிசு நிலங்கள் முறையாகப் பாதுகாக்கப்படாமை போன்ற பூமியின் வறண்ட பகுதிகளின் மேலாண்மைக் குறைபாடுகளே, புழுதிப்புயல் ஏற்படக் காரணம் எனக் கண்டறியப்பட்டுள்ளது.

## குறிப்பிடத்தக்க புழுதிப்புயல்கள்

* 1930கள்: ஐக்கிய அமெரிக்காவின் நடுப் பகுதியிலும், கனடாவிலும் இடம்பெற்ற தொடர் புழுதிப்புயலினால் பல்லாயிரக்கணக்கான விவசாயிகள் இடம்பெயர்ந்தனர்.
* 1954-1991: வட அமெரிக்காவில் 1954-56, 1976-78, and 1987-91 காலப்பகுதிகளில் இடம்பெற்ற வறண்ட புழுதிப்புயல்கள் குறிப்பிடத்தக்கவை. இவை 30களில் இடம்பெற்ற புயல்களைப் போன்றவை.
* 1983: ஆஸ்திரேலியாவில் மெல்பேர்ண் நகரில் பெப்ரவரி 8 இல் நிகழ்ந்த புழுதிப்புயல் நகரையே மூடியது.
* 2007: பெப்ரவரி 24 இல் மேற்கு டெக்சாசில் முழு நகரையும் மூடியது. பலத்த காற்று கட்டிடங்காள், மற்றும் சொத்துக்களுக்கு சேதத்தை உண்டு பண்ணியது.
* 2007: ஜூன் மாதத்தில் கராச்சியில் இடம்பெற்ற புழுதிப்புயல் அதன்பின்னர் ஏற்பட்ட பலத்த மழை காரணமாக 200 பேர் வரையில் கொல்லப்பட்டனர்.
* 2008: மே 2 இல் நாகை மாவட்டம், வேதாரண்யம், கோடியக்கரையில் சூறாவளி, மற்றும் புழுதிப்புயல் ஏற்பட்டது.
* 2009: செப்டம்பர் 23 இல் தெற்கு ஆஸ்திரேலியாவில் தொடங்கிய புழுதிப்புயல் நியூ சவுத் வேல்சில் சிட்னி நகரை மூடி நகரின் வான்பரப்பை கரும் செம்மஞ்சள் நிறமாக்கியது. இது பின்னர் வடக்கு நோக்கி குயின்ஸ்லாந்து வரை நகர்ந்தது.
* 2011, ஏப்ரல் 8 இல் வடக்கு செருமனியில் பெரும் மணற்புயல் திடீரென நெடுஞ்சாலை ஒன்றைத் தாக்கியதில் சாலையில் பயணித்த 80 இற்கும் அதிகமான வாகனங்கள் ஒன்றோடொன்று மோதி விபத்துக்குள்ளாயின. இவ்விபத்தில் குறைந்தது 8 பேர் கொல்லப்பட்டுப் பலர் காயமடைந்தனர்.

## இவற்றையும் பார்க்கவும்
*பாலைவனமாதல்

## குறிப்புகள்

## வெளி இணைப்புகள்

*Slide Show of a Dust Storm 
*''Dust in the Wind''
*Video of a dust storm in Al Asad Iraq, April 27, 2005 
*Photos of dust storms hosted by the Portal to Texas History.
*The Bibliography of Aeolian Research 
*''Storms tear through Texas, neighbor states; Property damage, fires, injuries reported; Arkansas hit hardest '' 
*''Dallas dust storm causes LAX delays, cancellations'' 
* ''University of Arizona Dust Model Page'' 
* Photos of a sandstorm in Riyadh in 2009 from the BBC Newsbeat website

பகுப்பு:இயற்கை அழிவுகள்
பகுப்பு:வானிலை நிகழ்வுகள்
பகுப்பு:வானிலை
பகுப்பு:புயல்
ஜெனவீவ் நாஜி

**ஜெனவீவ் நாஜி** (*Genevieve Nnaji*, பிறப்பு: மே 3, 1979 என்பவர் புகழ் பெற்ற நொலிவுட் நடிகை. 2005 ஆம் ஆண்டில் சிறந்த நடிகைக்கான ஆப்பிரிக்க திரைப்பட அக்காதெமி விருதைப் பெற்றவர்.

## வாழ்க்கைச் சுருக்கம்
ஜெனவீவ் நாஜி நைஜீரியாவின் லேகோஸ் நகரில் பிறந்தவர். நடுத்தரக் குடும்பம் ஒன்றில் எட்டுப் பிள்ளைகளில் நான்காவதாகப் பிறந்தார். தந்தை ஒரு பொறியாளர், தாயார் ஆசிரியை. யாபா மெதடிஸ்த பெண்கள் கல்லூரியில் கல்வி கற்ற ஜெனவீவ் லாகோஸ் பல்கலைக்கழகத்தில் பட்டப்படிப்பை முடித்தார்.

## நடிப்புத் துறை
தனது 8 வயதிலேயே தொலைக்காட்சி நாடகங்களில் நடிக்கத் தொடங்கினார் நாஜி. பல தொலைக்காட்சி வணிக விளம்பரங்களில் தோன்றினார்.

1998 இல் தனது 19வது அகவையில் நைஜீரியத் திரைப்படத்துறையில் நுழைந்து "மோஸ்ட் வாண்டட்" என்ற திரைப்படத்தில் நடிக்க ஆரம்பித்தவர் இப்போது மொத்தம் 80 நொலிவுட் திரைப்படங்களில் நடித்திருக்கிறார். தற்போது நொலிவுட் திரையுலகில் அதிக ஊதியம் பெறும் நடிகைகளில் இவரும் ஒருவர்.

## நடித்த  படங்கள்

## மேற்கோள்கள்

## வெளி இணைப்புகள்
* 

பகுப்பு:நைஜீரியர்கள்
பகுப்பு:1979 பிறப்புகள்
பகுப்பு:நைஜீரியத் திரைப்பட நடிகைகள்
பகுப்பு:வாழும் மக்கள்
வேகா

**வேகா** (பிறப்பு: மே 7, 1985)) ஒரு திரைப்பட நடிகை மற்றும் மாடல் ஆவார். இவர் இந்தியாவில் உள்ள சட்டீஸ்கர் மாநிலத்தில் பிறந்தவர். ஆஸ்திரேலியாவில் உள்ள சிட்னி நகரத்தில் வளர்ந்தவர். சிட்னி நகரத்தில் உள்ள நியூ சவுத் வேல்ஸ் பல்கலைகழகத்திலும் அதன் தொடர்ச்சியாய் இரு பல்கலைகழகங்குளுக்கிடையே மாணவர்களை பரிமாற்றம் செய்து கொள்ளும் ஒப்பந்தந்தின் படி பெங்களூர் நகரத்தில் உள்ள ஐ.ஐ.எம். மிலும் பொருளாதாரத்தில் பட்டப்படிப்பு படித்து இருக்கிறார். தமிழ், இந்தி, தெலுங்குப் படங்களில் நடித்து வருகிறார்.

## நடித்துள்ள திரைப்படங்கள்

பகுப்பு:இந்தித் திரைப்பட நடிகைகள்
பகுப்பு:தமிழ்த் திரைப்பட நடிகைகள்
பகுப்பு:தெலுங்குத் திரைப்பட நடிகைகள்
பகுப்பு:1985 பிறப்புகள்
பகுப்பு:வாழும் மக்கள்
ஆர். பாலச்சந்திரன்

**கவிஞர் பாலா** என அழைக்கப்பெறும் பேராசிரியர் **ஆர். பாலச்சந்திரன்** (சனவரி 13, 1946 - செப்டம்பர் 22, 2009, அகவை 63), கல்வியாளர், விமரிசகர், கவிஞர். மனோன்மணியம் சுந்தரனார் பல்கலைக்கழகத்தின் ஆங்கிலத் துறைத் தலைவரும் பேராசிரியருமாகப் பணியாற்றி ஓய்வு பெற்றவர்; சாகித்திய அகாதெமியின் நிர்வாக் குழு உறுப்பினராக இருந்தார். தமிழ் சாகித்திய அகாதெமியின் தமிழ் ஆலோசனைக் குழுவின் அமைப்பாளராகவும் திகழ்ந்தார். "வானம்பாடி" என்ற தமிழ்ப் புதுக்கவிதைக் குழுவில் முக்கியப் பங்காற்றியவர். *சர்ரியலிசம்*, *பாரதியும் கீட்சும்* ஆகிய புத்தகங்கள் தமிழ் இலக்கியத்திற்கு அவரின் குறிப்பிடத்தக்க பங்களிப்புகள் ஆகும்.

## எழுத்துத் துறையில்
#### கவிதை நூல்கள்
* *இன்னொரு மனிதர்கள்*
* *திண்ணைகளும் வரவேற்பறைகளும்*
* *நினைவில் தப்பிய முகம்*

#### உரைநடை நூல்கள்
* *சர்ரியலிசம்*
* *சிற்பியின் கவிதை வானம்*
* *கவிதைப் பக்கம்*
* *தமிழ் இலக்கிய விமர்சகர்கள்*; 1979; சுவடு பதிப்பகம்
* *முன்னுரையும் பின்னுரையும்*
* *புதுக்கவிதை ஒரு புதுப்பார்வை*
* *பாரதி - தத்துவம் கலை இலக்கியம் மொழி*
* *பாரதியும் கீட்சும்*
* *Tamil Modern Poetry Bharathidasan and After*
* *Literature and Society*

கவிஞர்கள் மீரா, மு. மேத்தா, ராஜம் கிருஷ்ணன் உள்ளிட்டோரின் ஆக்கங்களை ஆங்கிலத்தில் மொழிபெயர்த்திருக்கிறார். இவை தவிர சிறு பத்திரிகைகளும் நடத்தியிருக்கிறார்.

## மறைவு
சென்னை குளோபல் மருத்துவமனையில் சிகிச்சை பெற்று வந்த இவர், சிகிச்சை பயனின்றி, 2009, செப்.22 மாலை 4 மணிக்கு காலமானார். பாலாவுக்கு மஞ்சுளா என்ற மனைவியும் பிரியா என்ற மகளும் கார்த்திக் என்ற மகனும் உள்ளனர்.

## மேற்கோள்கள்

## வெளி இணைப்புகள்
*கவிஞர் பாலாவின் இணையத்தளம் 

பகுப்பு:தமிழகக் கவிஞர்கள்
பகுப்பு:தமிழக எழுத்தாளர்கள்
பகுப்பு:2009 இறப்புகள்
பகுப்பு:1946 பிறப்புகள்
பகுப்பு:சிவகங்கை மாவட்ட மக்கள்
கல்பாத்திப்புழா

கல்பாத்திப் புழா கேரளத்தில் பாயும் பாரதப்புழாவின் முக்கியமான துணையாறுகளுள் ஒன்று. இந்த ஆறு மேற்குத் தொடர்ச்சி மலையில் பாலக்காடு மாவட்டப் பகுதியில் உற்பத்தியாகிறது. மலம்புழா, வாளையாறு, வரட்டாறு, கோரையாறு ஆகிய நான்கு ஓடைகள் இணைந்து இந்த ஆறு உருவாகிறது. இந்த ஆறு பாலக்காட்டில் கல்பாத்தி சிவன் கோவிலின் பெயரைத் தொட்டு கல்பாத்திப் புழா எனப்படுகிறது.

## மேற்கோள்கள்

## மேலும் பார்க்க

பகுப்பு:பாலக்காடு மாவட்ட ஆறுகள்
மலம்புழா ஆறு

**மலம்புழா** கல்பாத்திப்புழாவின் துணையாறுகளுள் ஒன்று. இது கேரளத்தின் பாலக்காடு மாவட்டத்தில் பாய்கிறது. இதன் குறுக்கே மலம்புழா அணை கட்டப்பட்டுள்ளது. இந்த அணை 1949-இல் துவங்கப்பட்டு 1955-இல் கட்டி முடிக்கப்பட்டது. இடுக்கி நீர்த்தேக்கத்திற்கு அடுத்து மலம்புழா நீர்த்தேக்கமே கேரளத்தின் இரண்டாவது பெரிய நீர்த்தேக்கமாகும். இதன் பரப்பு 23.13 சதுர கிலோமீட்டர்கள்.

## மேலும் பார்க்க

பகுப்பு: கேரள ஆறுகள்
பகுப்பு:பாலக்காடு மாவட்ட ஆறுகள்
இசுட்டாக் ஓவர்ஃபுலோ

**இசுடாக் ஓவர்ஃபுலோ** (Stack Overflow) என்பது நிரலாக்கம் தொடர்பான கேள்வி பதில் வழங்கும் ஆங்கில வலைத்தளம்.  இத் தளத்தில் பயனர்கள் நிரலாக்கம் தொடர்பான கேள்விகளைக் கேட்கலாம், கேட்கப்பட்ட கேள்விகளுக்கு பதில் வழங்கலாம்.  இச்சேவை இலவசமாக வழங்கப்படுகிறது.  எனினும் இது ஒரு கட்டற்ற மென்பொருள் இல்லை.  பயனர்கள் பதிவு செய்யாமலே கேள்விகளைக் கேட்கலாம், எனினும் பதிவு செய்யும் பயனர்கள் கூடிய மேம்பாடுகளை தளத்தில் பெறுகின்றார்கள்.  பயனர்கள் எவ்வாறு செயற்படுகிறார்கள் என்பதைப் பொறுத்து அவர்களின் செல்வாக்கு அத்தளத்தில் கூடும்.

## மேற்கோள்கள்

பகுப்பு:நிரலாக்கம் பற்றிய வலைத்தளங்கள்
டெட் (மாநாடு)

**டெட் (மாநாடு)** (TED – Technology, Entertainment, Design) என்பது தொழில்நுட்பம், பொழுதுபோக்கு மற்றும் வடிவமைப்பு என்று பொருள்படும் ஆங்கிலச் சொற்களின் முதல் எழுத்துகளின் கூட்டுச் சொல் ஆகும். இது தொழில்நுட்பம், மகிழ்கலைகள், வடிவமைப்பு ஆகிய துறைகளில் கவனம் செலுத்தும் அமைப்பு. இதன் டெட் மாநாடு புகழ் பெற்றது. அழைப்பின் பேரில் மட்டுமே கலந்து கொள்ள முடியும். இந்த மாநாட்டில் முதல் தர நுட்பவியலாளர்கள், அறிவியலாளர்கள், சமூகச் சேவையாளர்கள், அரசியல்வாதிகள் கலந்து கொண்டு 20 நிமிடத்துக்குள்ளே முக்கிய கருத்துருக்களைப் பற்றி உரையாற்றுவார்கள். இந்த உரைகள் இணையத்தில் இலவசமாகக் கிடைக்கின்றன.

## குறிக்கோள் வாசகம்
*மக்களிடையே சேரவேண்டிய மதிப்புமிக்க யோசனைகள்*

## தமிழகத்தில்
தமிழகத்தில் சென்னை மாநகரில் சாய்ராம் பொறியிற் கல்லூரியில் டெட்எக்க்ஸ் (TEDX)எனப்படும் மாநாடு

டிசம்பர் 28ஆம் தேதி 2016ல் நடந்தது. இதில் 11 பேர் பங்குபெற்று உரையாற்றினர். .

## மேற்கோள்கள்

## வெளி இணைப்புகள்

* டெட் இணையத்தளம்
* TED New York at Google Cultural Institute

பகுப்பு:கல்விசார் மாநாடுகள்
ஆய்லர் திட்டம்

**ஆய்லர் திட்டம்** (*Project Euler*) என்பது கணினியில் நிரல் எழுதி தீர்க்க கூடிய கணித சிக்கல்களைக் கொண்ட வலைத்தளம் ஆகும். இத் திட்டம் கணித்ததில், நிரலாக்கத்தில் ஈடுபாடுள்ள மாணவர்களுக்கும், மற்றோருக்கும் ஏற்ற பல நிலைகளைக் கொண்ட சிக்கல்களைக் கொண்டுள்ளன. பல புள்ளி நிலைகளைக் கொண்டு இத் தளத்தின் அனுமதி கிடைக்கிறது. 

பகுப்பு:நிரலாக்கம் பற்றிய வலைத்தளங்கள்
வள்ளத்தோள் நாராயண மேனன்

**வள்ளத்தோல் நாராயண மேனன்** இருபதாம் நூற்றாண்டின் முதற்பகுதியில் மலையாள நவீன கவியுலகின் மும்மூர்த்திகள் எனப் போற்றப்படும் மூவரில் ஒருவர். மற்றவர்கள் உள்ளூர் பரமேசுவர அய்யர் மற்றும் குமரன் ஆசான் ஆவர். கேரள கலாமண்டலத்தை நிறுவியவர். இந்திய அரசின் பத்ம பூசண் விருது 1955ஆம் ஆண்டு இவருக்கு வழங்கப்பட்டது.

## வாழ்க்கை வரலாறு
1878 அக்டோபர் 16-அன்று கேரளத்தின் மலப்புரம் மாவட்டத்திலுள்ள திரூர் அருகே சென்னாரா என்றவிடத்தில் பிறந்தார். சமசுகிருதம் மற்றும் ஏரணம் படித்தார். 1905-இல் துவங்கிய வால்மீகி இராமாயண மொழிபெயர்ப்பை 1907-இல் முடித்தார். 1915-இல் *சித்திரயோகம்* வெளியிட்டார். இக்காவியத்தைப் பாராட்டி இவருக்கு *மகாகவி* என்ற பட்டப்பெயர் வழங்கப்பட்டது. அந்த ஆண்டே கேரளோதயம் இதழின் அதிபரானார். கதக்களியின் மறுமலர்ச்சிக்காக மிகவும் பாடுபட்டார். 1958 மார்ச் 13-அன்று தமது 79ஆம் அகவையில் மரணமடைந்தார்.

அவரது பாடல்கள் நாட்டுப்பற்று மற்றும் சமூகநீதியை வலியுறுத்தி அமைந்திருந்தன. காதுகேளாமையால் தாமடைந்த இன்னல்களையும் கவிதையாக வடிவெடுத்தார்.

## அவரது படைப்புகள்
குறிப்பிடத்தக்க சில:
* சித்திரயோகம்(1914)
* மக்டலெனா மாரியம் (Mary Magdalene, 1921)
* கொச்சு சீதா (1928)
* சாகித்யமஞ்சரி - அவரது காதல்கவிதைகளின் தொகுப்பு

வள்ளத்தோலின் படைப்புகள் ஆங்கிலம்,உருசியன் மற்றும் இந்தி மொழிகளில் மொழியாக்கம் செய்யப்பட்டுள்ளன.

### கேரள கலாமண்டலம்
வள்ளத்தோல் நாராயணமேனன் மலையாள தொன்ம கலைகளை வளர்த்தெடுக்க ஆற்றிய முதன்மையான பணி கேரளகலாமண்டலம் என்னும் கலாசாலையை நிறுவியதுதான். தமது 49ஆம் அகவையில் தாம் பார்த்த கதக்களி நாட்டிய நாடகத்தின் குறைந்த தரம் அவரை பழங்கலைகளை வளர்த்தெடுக்க வேண்டியதன் தேவையை உணர்த்தியது. உடன்கருத்துக் கொண்டவர்களின் துணையுடன் 1927ஆம் ஆண்டு கோழிக்கோட்டில் கேரள கலாமண்டலம் என்ற நிறுவனத்தை பதிவு செய்தார். இதனை வளர்க்க நிதிவேண்டி மிகுந்த முயற்சிகள் மேற்கொண்டார். கேரள அரசின் உதவியோடு லாட்டரியும் நடத்தி பணம் திரட்டினார். பின்னர் தமது நண்பர் மணக்குளம் முகுந்தராசா வழங்கிய பாரதப்புழை ஆற்றின் கரையில் செருதுருத்தி என்ற இடத்தில் இக்கலாசாலையை அமைத்தார். தாமும் அங்கேயே வசிக்கத் துவங்கினார். இவரது நினைவாக இவ்விடம் தற்போது வள்ளத்தோல் நகர் என்று மறுபெயரிடப்பட்டுள்ளது.

## ஆக்கங்கள்

## வெளியிணைப்புகள்
* - அகவூர் நாராயணன் எழுதிய சிறு கட்டுரை 

பகுப்பு:1878 பிறப்புகள்
பகுப்பு:மலையாள எழுத்தாளர்கள்
பகுப்பு:மலையாளக் கவிஞர்கள்
பகுப்பு:1958 இறப்புகள்
நாத்திகம் பி. இராமசாமி

200px|right|thumb|"நாத்திகம்" பி. இராமசாமி
**"நாத்திகம்" பி. இராமசாமி** (1932 - செப்டம்பர் 24, 2009) தந்தை பெரியாரின் கொள்கையை ஏற்று மிகச் சிறந்த பகுத்தறிவுப் பிரச்சாரகராகவும், காமராசரின் தலைமையில் இருந்த காங்கிரஸ் கட்சியின் தலை சிறந்த பேச்சாளராகவும் இருந்தவர். நாத்திகம் என்ற பத்திரிகையை நடத்தி வந்தவர்.

## வாழ்க்கைச் சுருக்கம்
1932ஆம் ஆண்டு தூத்துக்குடி மாவட்டம், ஸ்ரீவைகுண்டம் வட்டத்தைச் சேர்ந்த மேல்ஆழ்வார் தோப்பில் பிச்சைக்கனி – பூவம்மாள் தம்பதியின் முதல் மகனாகப் பிறந்தவர் இராமசாமி. 17 வயதில் சென்னைக்கு வந்த இராமசாமி பெரியாரின் கொள்கைகளால் ஈர்க்கப்பட்டு அவரது இயக்கத்தில் சேர்ந்தார். பெரியார் நடத்திய பல போராட்டங்களிலும் பங்கு பெற்று சிறை சென்றிருக்கிறார். நாத்திகம் இராமசாமிக்கு ஆறு மகன்கள், ஒரு மகளும் உள்ளனர். இவர்கள் அனைவருக்கும் சுயமரியாதை திருமணம் செய்து வைத்தார். இதில் இரண்டு திருமணங்கள் சாதி மறுப்பு திருமணமும் கூட.

## பத்திரிகையாளராக
1958 செப்டம்பர் 18 ஆம் நாளன்று பெரியாரின் கொள்கைகளை பரப்புவதற்காக நாத்திகம் பத்திரிகையை துவங்கினார். ஆரம்பத்தில் தினசரியாக இருந்து, பின்னர் பத்திரிகை வார இதழாக தொடர்ந்து வெளிவந்திருக்கிறது. 51 ஆண்டுகளாக நாத்திகம் பத்திரிகையை அவர் பல நட்டங்களுக்கிடையில் விடாது நடத்தி வந்தார். மூடநம்பிக்கை எதிர்ப்பு, பார்ப்பனிய எதிர்ப்பு, அனைத்து மதங்களையும் விடாது அம்பலப்படுத்துதல், திரைப்படம், தொலைக்காட்சி, பண்பாட்டு சீரழிவுகளை சாடுதல்  போன்றவற்றை உள்ளடக்கிய அவரது இந்த எழுத்துப்பணி இறக்கும் வரை வரை இடைவெளியில்லாமல் நிறைவேறியது.

பெரியாரின் தொண்டனாக விளங்கிய இவர் பிறகு காங்கிரஸ் கட்சியில் சேர்ந்தார். தலைவர் காமராசரின் சாதனைகளையும், பகுத்தறிவுக் கட்டுரைகளையும் தான் நடத்திவந்த நாத்திகம் இதழில் வெளியிட்டு வந்தார்.

## இலக்கியவாதியாக
சிறந்த இலக்கிய வாதியாகவும் திகழ்ந்தார், நாத்திக சிங்கம் பகத் சிங், இதுதான் பார்பன ஆட்சி, ஜெயலலிதா ஆட்சி கொடுமைகள், RRS இந்து பாசிசம், சங்கர மடத்துக்கு சவுக்கடி 1,2,3, சங்கர மடம் பற்றிய உண்மைகள், பெரியார் சிறு கதை தொகுப்பு, சு.சமுத்திரமும் கடலூர் வீரமணியும் போன்ற  எண்ணற்ற புத்தகங்களை எழுதியுள்ளார். இலங்கை தமிழருக்காக இலக்கிய வழியிலும் கொள்கை வழியிலும் நம்பிக்கையாக இருந்தார்.

தமிழக அரசின் பெரியார் விருது, இலக்கிய விருது போன்றவற்றை பெற்றுள்ளார். இவர் நாத்திகம் பிக்சர் என்ற சினிமா நிறுவனம் தொடக்கி மாதவி வந்தாள் என்ற படத்தை எடுத்தார்.

## மறைவு
இதய நோயால் பாதிக்கப்பட்ட அவர் மருத்துவ மனையில் அனுமதிக்கப்பட்டு 2009, செப்டம்பர் 24 மாலை காலமானார்.

## வெளி இணைப்புகள்
*நாத்திகம் இராமசாமி காலமானார், வெப்துனியா
*பெரியாரியக்கத்தின் முதுபெரும் தொண்டர் தோழர் ‘நாத்திகம்’ இராமசாமி மறைவு, வினவு.காம்

பகுப்பு:2009 இறப்புகள்
பகுப்பு:1932 பிறப்புகள்
பகுப்பு:தமிழக எழுத்தாளர்கள்
பகுப்பு:இதழாசிரியர்கள்
பகுப்பு:தமிழ்நாட்டு இறைமறுப்பாளர்கள்
பகுப்பு:தூத்துக்குடி மாவட்ட மக்கள்
துஞ்சத்து இராமானுசன் எழுத்தச்சன்

thumb|எழுத்தச்சன்‍
**துஞ்சத்து இராமானுசன் எழுத்தச்சன்**(மலையாளம்: തുഞ്ചത്തു രാമാനുജന്‍ എഴുത്തച്ഛന്‍),நவீன மலையாளத்தின் தந்தை என அறியப்படும் கவிஞர். இன்று வழங்கும் மலையாள எழுத்துக்கள் இவரால் ஒழுங்குபடுத்தப்பட்டவை. இவர் கி.பி பதினைந்தாம் நூற்றாண்டிற்கும் பதினாறாம் நூற்றாண்டிற்கும் இடையே வாழ்ந்திருந்ததாக கருதப்படுகிறது. எழுத்தச்சன் என்பது குலப்பெயர் அல்லவென்றும் இவரது இயற்பெயர் இராமானுசன் எனவும் சில வரலாற்றாளர்கள் கருதுகிறார்கள். எழுத்தச்சன் மலப்புரம் மாவட்டத்தில் உள்ள திரூர் நகரை அடுத்துள்ள இடத்தில் பிறந்தார். இவ்விடம் தற்காலம் இவரது நினைவைப் போற்றி *துஞ்சன்பரம்பு* என அழைக்கப்படுகிறது.பிராமணராக இல்லாதபோதும் வேதங்களையும் சமசுகிருதத்தையும் கற்றறிந்த எழுத்தச்சன் பல நாடுகளையும் சுற்றிவந்து இறுதியில் *திருக்கண்டியூர்* என்னுமிடத்தில் தங்கினார் என அறியப்படுகிறது.

## படைப்புகள்
இராமானுசன் எழுத்தச்சன் இராமாயணத்தின் பல்வேறு வடிவங்களை ஒருங்கிணைத்து *அத்யாத்மராமாயணம்* என்ற காவியத்தைப் படைத்தார்.மகாபாரத்தையும் மொழிபெயர்த்து *மகாபாரதம்* என்னும் நூலை எழுதினார். இவை தவிர இவர் எழுதிய பிற நூல்கள்:
* கேரளோபதி
* அரி நாம கீர்த்தனம் - *அரி*யை போற்றி பசனைப்பாடல்கள்
* கணபதிஸ்தவம்
* கிளிப்பாட்டு பிரஸ்தானம்
* தேவி மகாத்மயம்
* கேரளா நாடகம்

## மலையாள எழுத்துகள் ஒருங்கிணைப்பு
எழுத்தச்சன் காலம் வரை மலையாள மொழியில் பலரும் தனித்தனி எழுத்து அமைப்புகளை கொண்டிருந்தனர். அவற்றில் சில:
* 1. *வட்டெழுத்து* - பல்வேறு களரி (பள்ளி)களில் கற்பித்து வந்த 30 எழுத்துகள்கொண்ட (தமிழினை ஒத்த) மலையாள அரிச்சுவடி.
* 2. சமசுகிருதத்தை ஒத்த அரிச்சுவடி.
* 3. நம்பூதிரிகள் பயன்படுத்திய சமசுகிருத அரிச்சுவடி.
* 4. கிரந்தமும் வட்டெழுத்தும் பல்வேறு வகைகளில் இணைந்த பல்வேறு மலையாள அரிச்சுவடிகள்.

இவ்வாறான பல்வேறு எழுத்து வகைகளால் பள்ளிகளிலும் அறிஞர்களிடத்தும் மிகுந்த குழப்பம் நிலவியது.சமசுகிருதத்தின் தாக்கத்தால் சமசுகிருத ஆக்கங்களை மலையாளத்தில் எழுத வட்டெழுத்துகளும் இடையிடையே கிரந்த எழுத்துக்களும் கொண்டு எழுதப் பட்டன. இவற்றை சரிசெய்ய ஓர் புதிய அரிச்சுவடியை ஏற்படுத்தினாலும் அனைவராலும் ஏற்றுக்கொள்ளுதல் கடினமாகும். ஆதலினால் எழுத்தச்சன் அரிநாம கீர்த்தனையை தான் உருவாக்கிய 51 எழுத்துகள் கொண்ட அரிச்சுவடியை பயன்படுத்தி எழுதினார். அவரது பாடல் பிரபலமானதால், அவர் அமைத்த எழுத்துமுறையும் பிரபலமாயிற்று.31 எழுத்துகள் கொண்ட வட்டெழுத்துகள் பள்ளிகளில் கற்பிக்கப்பட்டு வந்தபோதும், பிரித்தானிய அரசு பத்திரங்களையும் பிற ஆவணங்களையும் பதிய கொண்டுவந்த ஆணைகள் மூலம் எழுத்தச்சனின் எழுத்துமுறை சீர்தரமாக்கப் பட்டது.

## துஞ்சன் பரம்பு
*ஹரி ஸ்ரீ கணபதியே நமஹ* என்பது மலையாள மொழியில் 51 எழுத்துக்களைக் கொண்டதாக உள்ளது. இவ்வாசகத்தைக் கொண்டே சிறார்களுக்கு அரிச்சுவடி பாடத்தை துவங்கும் வழக்கத்தையும் எழுத்தச்சன் தொடங்கி வைத்தார்.இன்றைய கேரளத்தில் விசயதசமி அன்று அவர் வசித்த துஞ்சன்பரம்பு வந்து அங்குள்ள மண்ணைக் கொண்டு அனைத்து சமயத்தினரும் இவ்வாசகம் கொண்டு தங்கள் குழந்தைகளின் கல்வியைத் துவக்குகிறார்கள்.

*அம்பத்தோரக்சரமும் ஓரோண்ணிதென்மொழியில் அன்போடு சேர்க்க ஹரி நாராயண நம* - அரி நாம கீர்த்தனம் 14ஆம் பத்தி

## சிலை சச்சரவு
சில ஆண்டுகளுக்கு முன்னர் எழுத்தச்சனுக்கு திரூரில் சிலை எழுப்ப முயற்சி மேற்கொள்ளப்பட்டு எதிர்ப்புகளால் தள்ளிவைக்கப்பட்டுள்ளது.

## மேற்கோள்கள்

* http://jaihoon.com/watan/thunjan.htm 
* http://www.authenticbooksindia.com/harinamakeerthanam.html 


பகுப்பு:மலையாள எழுத்தாளர்கள்
பகுப்பு:மலையாளக் கவிஞர்கள்
தெய்வம்

**தெய்வம்** என்பது இயற்கைக்கு அப்பாற்பட்டு தெய்வீகமாக அல்லது புனிதமானதாகக் கருதப்படுவதாகும். ஆக்சுபோர்டு ஆங்கில அகராதி தெய்வம் என்பது "ஓர் இறைவன் அல்லது இறைவி (ஒரு பலதெய்வ நம்பிக்கை கொண்ட மதத்தில்)" அல்லது தெய்வீகமாக மதிக்கப்படும் எதையும் குறிப்பது என்கிறது. சி. ஸ்காட் லிட்டில்டன் என்பவர் தெய்வம் என்பது "சாதாரண மனிதர்களை விட அதிக சக்தியுடன் இருப்பது, ஆனால் மனிதர்களுடன், சாதாரண வாழ்க்கையின் அடிப்படையான மனோபாவங்களைத் தாண்டி மனிதர்களை புதிய உணர்வு நிலைகளுக்குக் கொண்டு செல்லும் வழிகளில் சாதகமாக அல்லது எதிர்மறையாகத் தொடர்பு கொள்வது" என்கிறார். ஆண் தெய்வம் இறைவன் என்றும், பெண் தெய்வம் இறைவி என்றும் அழைக்கப்படுகின்றனர். 

வணங்கும் தெய்வங்கள் எத்தனை என்பதன் அடிப்படையில் மதங்களை வகைப்படுத்தலாம். ஒரு கடவுட் கொள்கை சமயங்கள் ஒரே ஒரு தெய்வத்தை மட்டுமே ஏற்றுக்கொள்கின்றன (பொதுவாக கடவுள் எனக் குறிப்பிடப்படுகிறார்), பல கடவுட் கொள்கை
சமயங்கள் பல தெய்வங்களை ஏற்றுக்கொள்கின்றன. கெனோதெயிச (பல கடவுள்களில் ஒரு கடவுளை வணங்கும் கோட்பாடு)  சமயங்கள் ஓர் உயர் தெய்வத்தை ஏற்றுக்கொள்கின்றன. அதேநேரத்தில் மற்ற தெய்வங்களை மறுப்பதில்லை. மற்ற தெய்வங்களையும் அதே தெய்வீக கொள்கைக்குச் சமமான அம்சங்களாக கருதுகின்றன.

தெய்வம் நமக்குள், நம்மோடு இருப்பது. கடவுள் நம்மைக் கடந்து உள்ளது. 

கடவுள் என்னும் சொல் திருக்குறளில் இல்லை. தெய்வம் என்னும் சொல் திருக்குறளில் ஆறு இடங்களில் பயின்று வருகிறது.

# தெய்வம் என்பது ஊழ். இது நம் உடலோடும் உயிரோடும் ஊழ்த்துக் (பூத்துக்)  கிடப்பது.
# தெய்வம் என்பது ஊழ். தன் குடிப்பெருமை மேலோங்கப் பாடுபடும் ஒருவனுக்கு உதவ ஊழ்த்தெய்வம் வரிந்துகட்டிக்கொண்டு வந்து துணைநிற்கும்.
# வான் உறையும் தெய்வம்: தெய்வத்தில் இரண்டு நிலைகள் உண்டு. ஒன்று 'வான் உறையும் தெய்வம்'. இதனை யாரும் கண்டதில்லை. வையத்தில் வாழவேண்டிய முறைப்படி வாழ்பவர் இந்த வான்தெய்வத்துக்கு ஒப்பாக வைத்துத் தொழப்படுவர்.
# எதற்கெடுத்தாலும் சந்தேகப்படாமல் பிறர் குறிப்பறிந்து நடந்துகொள்பவனைத் தெய்வத்துக்கு ஒப்பாக எண்ணவேண்டும்.
# தெய்வம் எனப் போற்றப்படுபவர் துறவிகள். இல்லறத்தான் பேணவேண்டிய புலத்துறைக் களங்கள் ஐந்து. அவை தென்புலத்தார் எனப்படும் வயது முதிர்ந்தோர், தெய்வம் எனப்படும் துறவிகள், விருந்தினர், ஒருவனைச் சார்ந்து வாழும் ஒக்கல், தான் - என்னும் களங்கள். 
# கணவன், தெய்வத்தைப் பேணவேண்டும். மனைவி தொழமாட்டாள். காரணம், கணவனே அவளுக்குத் தெய்வம்.

## அடிக்குறிப்பு

## இவற்றையும் காண்க



பகுப்பு:கடவுள்கள்
அந்தலைத்தாள்

thumb|205px|left|நூலொன்றின் முன்புற அந்தலைத்தாள்.
**அந்தலைத்தாள்** என்பது ஒரு நூலின், முன்புறத்திலும், பின்புறத்திலும் காணப்படும் இரண்டு பக்கங்களைக் குறிக்கும். இவை நூலை விரித்த அளவிலான தாள்கள் ஆகும். இது இரண்டாக மடிக்கப்பட்டிருக்கும். முன்புற அந்தலைத்தாளில் இரண்டாக மடித்த ஒருபகுதி முன் அட்டையின் உட்புறத்தில் முழுமையாக ஒட்டப்பட்டிருக்கும். அடுத்த பகுதியின் மடிப்பை அண்டிய ஓரம் தலைப்புப் பக்கத்தின், அல்லது குறைத் தலைப்புப் பக்கம் இருப்பின் அதன் கட்டிய ஓரத்துடன் இறுக்கமாக ஒட்டப்பட்டிருக்கும். இது போன்றே பின்புற அந்தலைத் தாளின் ஒருபகுதி பின் அட்டையுடனும், மற்றப் பகுதியின் மடிப்பை அண்டிய ஓரம் நூலின் கடைசிப் பக்கத்தின் கட்டிய ஓரத்துடனும் ஒட்டப்பட்டிருக்கும். உண்மையில் இந்த அந்தலைத் தாள்கள் நூலையும் அதன் அட்டையையும் ஒன்றாக இணைத்து வைத்திருக்கின்றன.

இவற்றின் மேற்படி செயற்பாடு காரணமாக இத் தாள்கள் நூலின் ஏனைய பக்கங்களை விடத் தடிப்பாக இருப்பதுண்டு. பெரும்பாலும் இவை வெறுமையாகவே இருக்கும். சில வேளைகளில் இத்தாள்கள் கறுப்பு, மற்றும் பிற நிறங்களிலும் இருப்பதுண்டு. நூற்பதிப்பின் செலவைக் குறைக்க விரும்பும் பதிப்பகங்கள் சில இத் தாளின் முதற் பக்கத்திலேயே குறைத் தலைப்பை அச்சிடுவதும் உண்டு.

## இவற்றையும் பார்க்கவும்
* நூல் வடிவமைப்பு
* புத்தகம் கட்டுதல்

## மேற்கோள்கள்

பகுப்பு:நூல் வடிவமைப்பு
முன்படப்பக்கம்

**முன்படப்பக்கம்** என்பது ஒரு நூலில், தலைப்புப் பக்கத்துக்கு எதிர்ப் பக்கத்தில் காணப்படும் படத்துடன் கூடிய ஒரு பக்கம் ஆகும். தலைப்புப் பக்கத்தை விரிக்கும்போது பொதுவாகத் தலைப்புப் பக்கம் வலப்பக்கத்திலும், முன்படப்பக்கம் இடப்பக்கத்திலும் இருக்கும். விவிலியம் போன்ற மதிப்புமிக்க பழைய நூல்களில் இப் பக்கம் நுணுக்கமான அழகூட்டல்களுடன் கூடிய பக்கமாக அமையும். இவ்வாறான பல படங்கள் புகழ்பெற்ற வரைகலை உருப்படிகளாகவும் உள்ளன. நூலின் உள்ளடக்க விடயத்துடன் தொடர்புள்ள படங்களே இப்பக்கத்தில் அமைவது வழக்கம். இது நூலில் விவரிக்கப்படும் ஒரு காட்சியாகவோ அல்லது ஒளிப்படங்களாகவோ இருக்கலாம். தற்கால நூல்களில் இப்பக்கம் காணப்படுவது குறைவு.

## இவற்றையும் பார்க்கவும்
* நூல் வடிவமைப்பு

பகுப்பு:நூல்கள்
குறைத் தலைப்புப் பக்கம்

**குறைத் தலைப்புப் பக்கம்** அல்லது **அரைத் தலைப்புப் பக்கம்** என்பது, நூலொன்றின் முன் பகுதியின் ஒரு கூறு ஆகும். இப் பக்கம் இருப்பின் இது, தலைப்புப் பக்கத்துக்கு முன் காணப்படும். இப்பக்கம், நூலின் தலைப்பு, ஆக்குனர், பதிப்பகம் போன்ற பல தகவல்களைத் தரும் தலைப்புப் பக்கத்தைத் போலன்றி, நூலின் தலைப்பை மட்டுமே கொண்டிருக்கும். இன்றும் நூல்கள் குறைத்தலைப்புப் பக்கத்தைக் கொண்டிப்பினும், செலவைக் குறைப்பதற்காகச் சில பதிப்பகங்கள் இப்பக்கத்தைத் தவிர்த்து விடுவதும் உண்டு. இது தலைப்புப் பக்கம் உள்ள விரிப்புக்கு முதல் விரிப்பில் வலப்புறம் அமைவதனால், முன்படப்பக்கத்தைக் கொண்டுள்ள நூல்களில் இப் பக்கத்தின் பின்புறத்தில் முன்படப்பக்கம் இருக்கும். முன்படப்பக்கம் இல்லாவிட்டால் பெரும்பாலும் இதன் பின்புறத்தில் எதுவும் இல்லாமல் வெறுமையாகவே காணப்படுவது உண்டு. 

## இவற்றையும் பார்க்கவும்
* நூல் வடிவமைப்பு 

பகுப்பு:நூல் வடிவமைப்பு
உள்ளடக்க அட்டவணை

**உள்ளடக்க அட்டவணை** என்பது, ஒரு நூலின் அல்லது பிற ஆவணங்களின் பகுதிகளை அவை அந்த நூலில் அல்லது ஆவணத்தில் காணப்படும் ஒழுங்கில் காட்டும் ஒரு பட்டியல் ஆகும். இது சில வேளைகளில் வெறுமனே "உள்ளடக்கம்" என்றும் அழைக்கப்படுவது உண்டு. நூலின் உள் அமைப்பைப் பொறுத்தும், அதன் நீளத்தைப் பொறுத்தும் உள்ளடக்கம் பல மட்டங்களிலுள்ள தலைப்புக்களைப் பட்டியல் இடுவது உண்டு.

thumb|200px|left|அத்தியாயங்கள் மட்டத்தில் மட்டும் பட்டியல் இடப்பட்டிருக்கும் உள்ளடக்கப் பக்கம் ஒன்று. 
உள்ளடக்கம் நீளம் குறைவாக இருக்கவேண்டின் அத்தியாயங்களின் தலைப்புக்களை அதாவது முதல் மட்டத் தலைப்புக்களை மட்டும் பட்டியல் இடலாம். அத்தியாயம் ஒவ்வொன்றும் நீளமாக இருந்து அது பல பிரிவுகளைக் கொண்டிருப்பின் இந்த இரண்டாம் மட்டத் தலைப்புக்களையும் உள்ளடக்கத்தில் பட்டியல் இடுவது நூலில் என்னென்ன விடயங்கள் கையாளப்பட்டு உள்ளன என்பதை அறிந்து கொள்வதற்கு இலகுவாக இருக்கும். பிரிவுகளுக்கும் பல துணைப் பிரிவுகள் இருந்து அவையும் முக்கியத்துவம் வாய்ந்தவையாக இருப்பின் அவற்றையும் பட்டியலில் சேர்த்துக்கொள்வது உண்டு. எனினும், உள்ளடக்கங்கள் நீளமாக இருப்பது வசதியாக இருக்காது. இதனால், பல அத்தியாயங்கள், பிரிவுகள், துணைப்பிரிவுகள் என்பவற்றைக் கொண்ட நூல்கள், ஆவணங்கள் முதலியவற்றில் உள்ளடக்கத்தின் நீளத்தைக் குறைப்பதற்காக, ஒரு மட்டத் தலைப்புக்களைப் பட்டியல் இடுவதோடு நிறுத்திக் கொள்வது உண்டு.

தகவல்களைத் தெரிந்து கொள்வதை இலகு ஆக்குவதற்காகச் சில எழுத்துமுறைக் கையேடுகள் உள்ளடக்கம் மூன்று பக்க நீளத்துக்குக் குறைவாக இருப்பது நல்லது எனப் பரிந்துரை செய்கின்றன. 

## அமைவிடம்
thumb|250px|இரண்டு மட்டத் தலைப்புக்களைப் பட்டியலிடும் உள்ளடக்கம். ஒரு மட்டத்துக்கு மட்டுமே பக்கங்கள் குறிப்பிடப்பட்டிருக்கின்றன.
நூல்களில், உள்ளடக்கம் பொதுவாக, குறைத் தலைப்புப் பக்கம், முன்படப்பக்கம், தலைப்புப் பக்கம், பதிப்பு அறிவிப்பு உரித்தாக்கம், அணிந்துரை, என்பவற்றுக்குப் பின்னர் வைக்கப்படுகின்றது. படிமங்கள், அட்டவணைகள் ஆகியவற்றின் பட்டியல்கள், முன்னுரை போன்றவை இதன் பின்னர் வைக்கப்படுகின்றன.

## அமைப்பு
அச்சிடப்படும் நூல்களின் உள்ளடக்கத்தில் பட்டியல் இடப்பட்டுள்ள தலைப்புகளுக்கு எதிரில், அத் தலைப்புக்கள் தொடங்கும் பக்க எண்கள் குறிப்பிடப்படும். இணைய வழி நூல்களில், பக்கங்கள் குறிப்பிடப்படுவதற்குப் பதிலாக அத்தலைப்புக்களில் இருந்து உரிய இடத்துக்கு இணைப்புகள் கொடுக்கப்படுகின்றன. 

## மேற்கோள்கள்

பகுப்பு:நூல் வடிவமைப்பு
அணிந்துரை

**அணிந்துரை** என்பது, ஒரு நூலை அல்லது வேறு இலக்கிய ஆக்கங்களை அறிமுகப்படுத்தி ஆக்குனர் அல்லாத இன்னொருவர் கொடுக்கும் அறிமுகம் ஆகும்.  

அணிந்துரை கொடுப்பவர் குறித்த ஆக்கம் தொடர்பான துறையில் அறிவும் அனுபவமும் பெற்றவராயும், அத்துறை சார்ந்தோரிடையே மதிப்புப் பெற்றவராகவும் இருப்பது வழக்கம். பொதுவாக அணிந்துரை சுருக்கமாகவே இருக்கும். எனினும் சில வேளைகளில் அணிந்துரைகள் கட்டுரை நீளத்துக்கு நீண்டு விடுவதும் உண்டு. அணிந்துரைகள், பெரும்பாலும் அணிந்துரை எழுதுபவருக்கும் ஆக்குனருக்கும் இடையேயான தொடர்புகள், இத்தகைய நூலொன்றை எழுத்துவதற்கு அவருக்கு உள்ள தகைமைகள், நூல் தொடர்பில் ஆக்குனரின் முயற்சி, நூலின் முக்கியத்துவம், குறித்த துறைக்கு அதன் பங்களிப்பு போன்ற விடயங்களைத் தருவதுடன், அணிந்துரை கொடுப்பவர் சில சமயங்களில் நூலில் காணும் சிலவற்றைத் திறனாய்வுக் கண்ணோட்டத்துடன் பார்த்து எழுதுவதும் உண்டு.

## நன்னூல் காட்டும் அணிந்துரை
”கட்டட வேலைப்பாடுகளுடன் மாளிகை அமைந்திருந்தாலும் அதற்குப் பொலிவூட்ட அழகிய ஓவியங்கள் இன்றியமையாதனவாகும். ஒரு நகரம் மிகப்பெரியதாக விரிந்து பரந்து அமைந்திருந்தாலும் அந்நகருக்கு மேலும் பெருமை சேர்க்கும் வகையில் தலைவாயில் அவசியமானது. இயற்கையிலேயே பெண்கள் அழகுடையவர்கள் என்றாலும் அவர்களுக்கு மேலும் எழிலூட்ட அணிகலன்கள் இன்றியமையாதது. அதுபோல ஒரு நூல் சிறப்புடையதாக இருந்தாலும் அதற்கோர் அணிந்துரை அவசியமானது.” என்று அணிந்துரையின் இன்றியமையாமையை நன்னூல் விளக்கியுள்ளது.

## அடிக்குறிப்புகள்

மாடக்குச் சித்திரமு மாநகர்க்குக் கோபுரமும் 
ஆடமைத்தோ ணல்லார்க் கணியும்போல்- நாடிமுன் 
ஐதுரை நின்ற வணிந்துரையை யெந்நூற்கும் 
பெய்துரையா வைத்தார் பெரிது. - நன்னூல் (55)  >

## இவற்றையும் பார்க்கவும்
* நூல் வடிவமைப்பு

## வெளி இணைப்புகள்
* மதுரை தமிழ் இலக்கிய மின் தொகுப்புத் திட்டத்தில் உள்ள நன்னூல் தொகுப்பு 
* நன்னூல் (மூலம்)

பகுப்பு:நன்னூல்

பகுப்பு:நூல் வடிவமைப்பு
சுட்டி (நூல்)

**அகரநிரல்** அல்லது **சொற்சுட்டி** அல்லது **சுட்டி** () என்பது, ஒரு நூலில் அல்லது வேறு ஆவணங்களில், குறிப்பிட்ட சில சொற்கள் அல்லது சொற்றொடர்கள் தொடர்பான தகவல்கள் இருக்கும் இடங்களை அறிந்து கொள்ளும் பொருட்டு அச்சொற்களையும் அவற்றுக்கான இடக் குறிகளையும் கொண்ட ஒரு பட்டியல் ஆகும்.

இது பொதுவாக அகரவரிசையில் கொடுக்கப்பட்டிருக்கும். நூல்களின் இறுதியில் கொடுக்கப்படும் இத்தகைய சுட்டிகளில், நூலை வாசிப்பவர்களின் ஆர்வத்துக்கு உரியவை எனக்கருதப்படும் மக்கள், இடங்கள், நிகழ்வுகள், கருத்துருக்கள் போன்றவற்றின் பெயர்கள் இடம்பெற்றிருக்கும். இவற்றுக்கு அருகில் இவை பற்றிய தகவல்கள் இருக்கும் இடங்களை அறிந்துகொள்ள உதவக்கூடிய இடக்குறிகள் இருக்கும். நூல்களைப் பொறுத்தவரை இவை பொதுவாகப் பக்க எண்களாக இருக்கலாம். சில தொழில்சார் அறிக்கைகள், சட்டம் தொடர்பான ஆவணங்கள் போன்றவற்றில் இடக்குறிகள் பிரிவு எண்களாக இருக்கக்கூடும். இது ஆய்வேட்டின் முழுப்பகுதியை அறிந்து கொள்ள உதவும்.  இலக்கியம், வரலாறுபோன்ற ஆய்வேடுகளிலும் பலதுறைகள் கலந்த கலவையாக இருந்தாலும் பெரிய ஆய்வேடாக இருப்பினும் அகரநிரல் பெரிதும் பயன்படும்.

## அகரநிரல் எழுதும் முறை:
* முதல் பக்கம் தொடங்கி ஒவ்வொரு பக்கத்திலும் உள்ள முக்கியமான கலைச்சொற்கள் போன்றவற்றைத் தனித்தனியே எழுதிக் கொள்ளவேண்டும்.  ஒவ்வொரு சொல்லுக்கும் எதிரே அதன் பக்க எண்ணையும் குறித்துக் கொள்ளவேண்டும்.
* ஆட்பெயர், இடப்பெயர், நூற்பெயர் மட்டும் குறிக்கப்பட்டால் பெயர் நிரல் என்று தலைப்பிடல் வேண்டும்.
* பொருட்கள்,கொள்கைகளும் சேகரிக்கப்பட்டால் ‘பெயர் - பொருள் - நிரல்’ என்று தலைப்பிடல் வேண்டும்.

இந்த அட்டவணைகளை அகரவரிசைப்படுத்தி ஒரே பெயர் திரும்பத் திரும்ப வந்தால் அவற்றின் பக்க எண்களை மட்டும் முதல் அட்டையில் குறித்துக் கொண்டு, பின்னர் அவற்றை அகரவரிசைப் படி எழுதவேண்டும்.

## மேற்கோள்கள்
* முனைவர். அ. மீனாட்சிசுந்தரம். *கல்வியியல் ஆராய்ச்சி*.

## இவற்றையும் பார்க்கவும்

*நூல் வடிவமைப்பு

பகுப்பு:நூல் வடிவமைப்பு
பகுப்பு:தகவல் அறிவியல்
பகுப்பு:பதிப்பியல்
காணிக்கை (நூல்)

பதிப்பியல் தொடர்பில் **காணிக்கை** என்பது, ஒருவருடைய நூலாக்கத்தை அவர் இன்னொருவருக்கோ பலருக்கோ காணிக்கை ஆக்குவது ஆகும். பல தமிழ் நூல்களில் இதனைச் "சமர்ப்பணம்" என்னும் வட மொழிச் சொல்லாலும் குறிப்பிடுவர்.

நூலொன்றில் பொதுவாக இதற்கெனத் தனியான பக்கம் ஒதுக்கப்பட்டிருக்கும். ஓரிரு வரிகளை மட்டுமே கொண்டிருக்கும் இந்தக் காணிக்கைப் பக்கத்தில் யாருக்குக் காணிக்கை ஆக்கப்படுகிறது என்பதும், அதற்கான காரணமும் இருக்கும். சில வேளைகளில் காரணம் எதுவும் குறிப்பிடப்படாமலேயே யாருக்குக் காணிக்கை என்பது மட்டும் குறிப்பிடப்படும். 

நூல்கள் பல வகையானோருக்குக் காணிக்கையாக்கப் படுகின்றது. இவற்றுட் சில வகையினர் பின்வருமாறு:

* பெற்றோர்
* குடும்பத்தைச் சேர்ந்த பிறர்
* ஆசிரியர்கள்
* நண்பர்கள்
* உயரதிகாரிகள்
* பொதுமக்கள்
* கடவுளர்

காணிக்கையாக்குவதற்கான காரணங்களும் மிகப்பல. 

* பொதுவாக உயர் நிலையை எய்துவதற்குக் காரணமாக இருந்தமை.
* நூல் எழுதும் காலப் பகுதியில் வேண்டிய ஆதரவு அளித்தமை
* நூல் எழுதுவதற்குத் தூண்டியமை
* அடிப்படைக் கல்விக்கு ஊக்கம் கொடுத்தமை
* நூல் எழுதுவதற்கான அறிவை ஊட்டியமை.
* குறித்த துறையில் பெரும் பங்காற்றியமை
* அகத்தூண்டலுக்குக் காரணமானமை
* எடுத்துக்கொண்ட தலைப்பின் இருப்புக்குக் காரணமானமை
* அருள் புரிந்தமை
* எல்லாம் அவன் செயல் என்னும் கருத்து

## இவற்றையும் பார்க்கவும்
* நூல் வடிவமைப்பு 

பகுப்பு:நூல் வடிவமைப்பு
முன்னுரை

ஒரு நூல் தொடர்பில் **முன்னுரை** என்பது நூலை ஆக்கியவர் எழுதும் ஒரு அறிமுகம் ஆகும். இது ஆக்கியோன் தவிர்ந்த இன்னொருவர் எழுதும் நூலின் அறிமுகமான அணிந்துரையில் இருந்தும் வேறுபட்டது. முன்னுரைகளில், நூலை உருவாக்குவதற்கான எண்ணம் எவ்வாறு தோன்றியது, நூல் உருவான வரலாறு போன்ற விபரங்களும், சில சமயங்களில் நூல் உருவாவதற்குப் பங்களிப்பும், உதவிகளும் செய்தவர்களுக்கு நன்றி செலுத்தலும் முன்னுரைகளின் காணப்படும். நூலில் நன்றியுரைக்குத் தனிப்பகுதி இருப்பின் முன்னுரையில் இது இடம்பெறாது. 

முன்னுரையின் இறுதியில் பொதுவாக ஆக்கியோனின் பெயரும், முன்னுரை எழுதப்பட்ட இடம், தேதி என்பனவும் இருக்கும்.

## இவற்றையும் பார்க்கவும்
* நூல் வடிவமைப்பு

பகுப்பு:நூல் வடிவமைப்பு
பதிப்பு அறிவித்தல்

ஒரு நூல் தொடர்பில் **பதிப்பு அறிவித்தல்** என்பது அந்த நூலின் பதிப்புக் குறித்த தகவல்களை உள்ளடக்கிய பக்கத்தைக் குறிக்கும். இது **காப்புரிமைப் பக்கம்** எனவும் அழைக்கப்படுவது உண்டு. இது பெரும்பாலும் தலைப்புப் பக்கத்தின் பின்புறத்தில் காணப்படும். இப் பக்கத்தில், காப்புரிமை அறிவிப்பு, பிற சட்டம்சார் அறிவிப்புகள், பதிப்பாளர் தகவல்கள், நூலின் பதிப்பு வரலாறு, நூலக காங்கிரசு விபரப்பட்டியல் தகவல்கள், அனைத்துலகத் தரப்பாட்டு நூல் எண் (ஐ.எசு.பி.என்) என்பன தரப்பட்டிருக்கும். இப்பக்கத்தில் காணப்படும் தகவல்கள் அந் நூலைக் குறிப்பாக அடையாளம் காண உதவுகின்றன.

## கூறுகள்
### காப்புரிமை அறிவிப்பு
இப்பக்கத்தில் காணப்படும் காப்புரிமை அறிவிப்பில் பொதுவாக மூன்று பகுதிகள் காணப்படும். இவை காப்புரிமை தொடர்பான மூன்று விடயங்களைக் கூறுகின்றன. இவை:
# காப்புரிமை அடையாளம் ©
# நூல் பதிப்பித்த ஆண்டு
# காப்புரிமை கொண்டவரின் பெயர்.

### பதிப்பாளர் விபரம்
இதன் கீழ் பதிப்பாளருடைய பெயர், அஞ்சல் முகவரி, இணையதள முகவரி, தொலைபேசி எண் போன்ற தொடர்புக்குரிய தகவல்கள் தரப்படும்.

### பதிப்பு வரலாறு
இப் பகுதியில், நூலின் முதற்பதிப்புக் குறித்த தகவல்கள், தற்போதைய பதிப்புக் குறித்த தகவல்கள், பதிப்பு மீள் பதிப்பா அல்லது திருத்திய பதிப்பா என்பது போன்ற தகவல்கள் காணப்படும்.

### நூலக காங்கிரசு பதிப்பின்போது பட்டியலிடல் (சி.ஐ.பி) தரவுகள்
இது, வெளிவரவிருக்கும் நூல்கள் தொடர்பிலான விபரப்பட்டியல் பதிவுகள் ஆகும். இத்தரவுகள், நூலகங்கள் தமக்கு வேண்டிய நூல்களை வாங்குவதற்கும், அவற்றைப் பட்டியலிடுவதற்கும் உதவுகின்றன.

### அனைத்துலகத் தரப்பாட்டு நூல் எண் (ஐ.எசு.பி.என்)
இது நூலுக்குரிய அடையாள எண் ஆகும். பொதுவாக எல்லா நூல் தொடர்பான தரவுத் தளங்களும் நூல்களைத் தேடுவதற்கு இந்த எண்ணைப் பயன்படுத்துகின்றன.

## இவற்றையும் பார்க்கவும்
* நூல் வடிவமைப்பு

பகுப்பு:நூல் வடிவமைப்பு
பகுப்பு:பதிப்புரிமை
அந்தமான்

**அந்தமான்** என்ற தலைப்பில் உள்ள கட்டுரைகள்:

* அந்தமான் நிக்கோபார் தீவுகள், இந்தியாவின் யூனியன் ஆட்சிப் பகுதி
* போர்ட் பிளேர்
* அந்தமான் தீவுகள், தீவுக் கூட்டம்
* சிறிய அந்தமான் தீவு
* அந்தமான் ஜாரவா பழங்குடியினர்
* அந்தமான் செண்டினல் பழங்குடி மக்கள்
* அந்தமான் சிற்றறைச் சிறை
* அந்தமான் கடல்
* ராஸ் தீவு (அந்தமான் தீவுகள்)
* அந்தமான் சிறையில் வீர சவார்க்கர்

## வேறு
* அந்தமான் காதலி, 1978 திரைப்படம்
* அந்தமான் கைதி, 1951 திரைப்படம்

----
பிழை திருத்தம் (நூல்)

அச்சிடப்படும் நூல் தொடர்பில் **பிழை திருத்தம் (திரைப்படம்|திருத்தம்** என்பது, நூலை உருவாக்கும் போது ஏற்பட்ட பிழைகளையும் அவற்றுக்கான திருத்தத்தையும் கொண்ட ஒரு பட்டியல் ஆகும். இது பொதுவாக நூலின் உரைப்பகுதிக்குப் பின்னால் சேர்த்துக் கட்டப்பட்டிருக்கும்.

## பிழைதிருத்தப் பக்கம்
நூலின் பக்கங்கள் அச்சிடப்பட்ட பின்னர் அல்லது திருத்துவதற்கு அதிக நேரம் அல்லது செலவு ஏற்படக்கூடும் என்னும் நிலையில் கண்டுபிடிக்கப்படும் பிழைகளையும் அதற்கான திருத்தங்களையும் இன்னொரு தாளில் அச்சிட்டு நூலுடன் சேர்த்து விடுவது பொதுவாக ஏற்றுக்கொள்ளப்பட்ட ஒரு முறையாகும். இப் பிழை திருத்தப் பக்கத்தில் பிழை ஏற்பட்டிருக்கும் பக்கமும், பிழையான பகுதியும், அதற்கெதிரே திருத்தப்பட்ட பகுதியும் ஒரு அட்டவணை வடிவில் தரப்பட்டிருக்கும்.

## இவற்றையும் பார்க்கவும்
* நூல் வடிவமைப்பு

பகுப்பு:நூல் வடிவமைப்பு
ஒன்கே மக்கள்

**ஒன்கே மக்கள்** (*Onge*) எனப்படுவோர் அந்தமான் தீவுகளில் வசிக்கும் அந்தமான் மக்களின் ஒரு குறிப்பிட்ட பழங்குடிகள் ஆவர். இவர்கள் "நெகிரிட்டோக்கள்" எனவும் அழைக்கப்படுகின்றனர். இவர்கள் பொதுவாக சிறிய அந்தமான் தீவு மற்றும் அதனைச் சூழவுள்ள தீவுத் திடல்களிலும் வாழ்ந்து வருகிறார்கள். அத்துடன் ரட்லண்ட் தீவு மற்றும் தெற்கு அந்தமான் தீவின் தென்முனையின் பகுதிகளிலும் சில கூடாரங்களில் வசிக்கின்றனர். இவர்கள் வேட்டையாடியே தமது உணவைத் தேடுகின்றனர்.

## மக்கள் தொகை
ஓன்கே மக்கள் தொன்மையான வட இந்தியர்கள் மற்றும் தென் இந்தியர்களிடம் இருந்து தனித்து காணப்பட்டாலும், தொன்மையான தென் இந்தியர்களோடு சிறிது இணக்கமாக உள்ளனர் என்று அண்மைய ஆய்வு முடிவுகள் தெரிவிக்கின்றன. இதன் மூலம், தொன்மையான தென் இந்தியர்களும், அந்தமான் பழங்குடியின மக்களும் ஒரே மூதாதையரிடம் இருந்து 50,000 முதல் 60,000 ஆண்டுகளுக்கு முன்பு பிரிந்து இருக்கக் கூடும் என்பதும் இந்த ஆராய்ச்சியாளர்களின் கருத்து.

கிபி 672 முதல் 1901 காலப்பகுதி வரை அந்தமானில் இடம்பெற்று வந்த குடியேற்றங்கள் காரணமாக ஒன்கே மக்களின் தொகை கணிசமான அளவு குறைந்து வந்தது. தற்போதுள்ள மக்கள் சிறிய அந்தமான் தீவில் இரண்டு சிறப்பு முகாம்களில் தங்க வைக்கப்பட்டுள்ளனர். வெளியின மக்களுடனான தொடர்பு, மற்றும் உணவுப் பழக்க வழக்க மாற்றங்களே இவர்களின் மக்கள்தொகைக் குறைப்பிற்கு முக்கிய காரணிகளாகக் கூறப்படுகின்றன. 1901 இல் இவர்களின் தொகை 672 ஆகவும், 1911 இல் 631 ஆகவும் 1921 இல் 346 ஆகவும்; 1931 இல் 250 ஆகவும், 1951 இல் (இந்திய விடுதலைக்கு கிட்டவாக) 150 ஆகவும் இருந்தது. தற்போது (2008 இல்) இவர்களின் தொகை ஆக 100 மட்டுமே உள்ளது.

டிசம்பர் 2008 இல் நச்சு திரவத்தை அருந்தியதால் இவ்வினத்தின் 8 ஆண்கள் இறந்தனர். ஆல்ககோல் என நினைத்து மெத்தனால் என்ற நச்சுத் திரவத்தை அருந்தியதால் இவர்கள் இறந்ததாகத் தெரிவிக்கப்பட்டது. மேலும் 15 ஒன்கே இனத்தவர் இந்நிகழ்வில் சுகவீனமுற்று மருத்துவமனையில் அனுமதிக்கப்பட்டனர்.

2009 இல் நான்கு ஒன்கே இனப் பெண்கள் மீளத் திருமணம் செய்ய சட்டப்படி அனுமதி அளிக்கப்பட்டனர். இவ்வினத்தில் பெண்கள் மீளத்திருமணம் புரிவதில்லை என்பது குறிப்பிடத்தக்கது.

## இவற்றையும் பார்க்கவும்
* ஒன்கே மொழி
* அந்தமான் ஜாரவா பழங்குடியினர்
* அந்தமான் செண்டினல் பழங்குடி மக்கள்
* அந்தமானியப் பழங்குடிகள்
* விக்கிசெய்திகள்: இந்தியர்கள் இரண்டு பழமையான மரபணுக் குழுக்களைக் கொண்டுள்ளதாக ஆய்வுகள் தெரிவிப்பு

## மேற்கோள்கள்

பகுப்பு:அந்தமான் நிக்கோபார் தீவுகளின் இனக்குழுக்கள்
பகுப்பு:இந்தியப் பழங்குடிகள்
பகுப்பு:இந்திய இனக்குழுக்கள்
ஒன்கே மொழி

**ஒன்கே மொழி** (*Önge language*) என்பது சிறிய அந்தமான் தீவில் உள்ள ஒன்கே மக்களினால் பேசப்படும் மொழி. இது அந்தமான் மொழிக்குடும்பத்தின் ஒரு பிரிவான ஒங்கன் மொழிகளின் இரண்டு மொழிகளில் ஒன்றாகும்.

ஒன்கே மொழி சிறிய அந்தமானிலும், வடக்கேயுள்ள சில சிறிய தீவுகளிலும் பேசப்படுகிறது. அத்துடன் தெற்கு அந்தமான் தீவின் தென் முனையிலும் சிலர் பேசுகின்றனர். 19ம் நூற்றாண்டின் நடுப்பகுதியில் இருந்து, அந்தமானில் பிரித்தானியரின் வருகையுடன், அத்துடன், இந்திய விடுதலைக்குப் பின்னரும், பெரும்பரப்பில் இருந்து சிறிய அந்தமான் தீவுக்கு பெருமளவு குடியேற்றம் இடம்பெற்றதன் காரணமாக, ஒன்கே மொழி பேசும் மக்களின் எண்ணிக்கை பெரிதும் குறைய ஆரம்பித்தது, ஆனாலும் அண்மைய காலங்களில் இவ்வெண்ணிக்கையில் சிறிதளவு ஏற்றம் அவதானிக்கப்பட்டுள்ளது. தற்போது இம்மொழி பேசும் பழங்குடிகளின் எண்ணிக்கை 95 ஆகும். இவர்களும் இப்போது சிறிய அந்தமானின் வடகிழக்குப் பகுதியில் உள்ள ஒரேயொரு குடியேற்றப் பகுதியில் மட்டும் வாழ்ந்து வரும் நிலையில், இம்மொழி உலகின் மிக அரிதான மொழியாகக் கணிக்கப்படுகிறது.

## மேற்கோள்கள்
* 

பகுப்பு:அந்தமான் மொழிகள்
பகுப்பு:இந்திய மொழிகள்
அறிமுகம் (நூல்)

நூல், கட்டுரை போன்ற ஆக்கங்களில் **அறிமுகம்** என்பது, தொடக்கப் பகுதியாக அமைகின்றது. இது அதற்குப் பின்னர் வருகின்ற பகுதிகளின் குறிக்கோள் என்ன, அவற்றை வாசிப்பதன் மூலம் கிடைக்கக்கூடிய பயன் என்ன என்பது போன்றவற்றுடன், நூலில் அல்லது கட்டுரையின் உட்பொருளின் ஒரு முன்னோட்டமாகவும் அமைகின்றது. இதனை வாசிப்பதன் மூலம் என்ன விடயத்தைச் சொல்ல விழைகிறது என்பதைச் சுருக்கமாக அறிந்துகொள்ள முடிவதுடன் அது நூலில் விளக்கப்படும் விடயங்களைத் தொடராகப் புரிந்து கொள்வதற்கான அடிப்படையாகவும் அமைகின்றது.

சிலர் அறிமுகப் பகுதியை, நூலை எழுதி முடித்த பின்னதாக எழுத விரும்புவர். இது நூலிற் சொன்னவிடயங்களை முறையாகச் சொல்வதற்கு வசதியாக அமையும். வேறு சிலரோ அறிமுகத்தை முதலில் எழுதுவர். இது நூலை எழுதுவதற்கான ஒரு சட்டகமாக அமைவதுடன், நூல் எழுதும்போது நோக்கம் சிதறிவிடாமல் இருக்கவும் உதவுகிறது. முன்னரே அறிமுகத்தை எழுதுபவர்கள் நூலின் உள்ளடக்கத்தையும் அதன் போக்கையும் முன்னரே தெளிவாகத் திட்டமிட்டுக் கொள்வர்.

## வெளியிணைப்புகள்
* நூல் வடிவமைப்பு

## மேற்கோள்கள்

பகுப்பு:நூல் வடிவமைப்பு
நன்றியுரை (நூல்)

நூலாக்கத்துறையில் **நன்றியுரை** என்பது, குறித்த நூலை அல்லது ஆக்கத்தை உருவாக்குவதில் உதவியோருக்கு நன்றி தெரிவிக்கும் ஒரு உரை ஆகும். இதற்காக நூல்களில் ஒரு பகுதி ஒதுக்கப்படுவது உண்டு. சில வேளைகளில் நன்றி தெரிவித்தல் ஆக்கியோனின் முன்னுரையின் ஒரு பகுதியாக அமைவதும் உண்டு.

நூல் உருவாக்கத்தில் நேரடியான ஈடுபாடு இல்லாமல், நிதியுதவி, திறனாய்வு உதவி, ஆலோசனைகள், ஊக்குவிப்பு போன்றவற்றினூடாகச் செய்யப்படும் உதவி செய்பவர்களுக்கே நன்றியுரைப் பகுதியில் நன்றி தெரிவிப்பது வழக்கு. நன்றி தெரிவித்தலை வகைப்படுத்துவதற்குப் பல முறைகள் உள்ளன. கைல்சும், கவுன்சிலும் (2004) பின்வரும் ஆறு வகைகளைக் குறிப்பிடுகின்றனர்.

# மனத்தளவு ஆதரவு
# நிதியுதவி
# தொகுப்புசார் உதவி
# முன்வைத்தலுக்கான உதவி
# தொழில்நுட்ப உதவி
# கருத்தளவிலான தொடர்பாடல் ஆதரவு

எடுத்தாளப்படும் அறிவுசார் ஆழத்தை எடுத்துக்காட்டும் மேற்கோள்களைப் போலவே கருத்தியல் தொடர்பாடல்களும் நூலின் ஆழத்திற்கு மிகவும் முக்கியமானவை. மேற்கோள் மூலங்களை நன்றியுரையில் குறிப்பிடுவது வழக்கமில்லை எனினும் கருத்தியல் ஆதரவு வழங்கியவர்களை நன்றியுரையில் குறிப்பிடுவது வழக்கம். சில வகையான நிதியுதவிகள் பற்றி நன்றியுரையில் குறிப்பிட வேண்டியது நிதிவழங்கும் அமைப்புகள் முன்வைக்கும் சட்ட அடிப்படையிலான தேவையாகவும் உள்ளன.

## மேற்கோள்கள்

பகுப்பு:நூல் வடிவமைப்பு
பகுப்பு:கலைகள்
தமிழ் எழுதும் முறைமை

உலகின் தொன்மொழிகளிலும், செம்மொழிகளிலும் ஒன்றாகத் தமிழ் கருதப்படுகிறது. இதன் மொத்த எழுத்துக்கள் 247என்றாலும், அதனை பிழையற எழுதக் கற்க வெறும் 37குறியீடுகள் போதுமானது.தமிழ் எழுதும் முறைமை மூலம், நீங்கள் அடிப்படைத் தமிழ் எழுத்துக்களை எழுதப் பழகலாம். பிறரைப் பழக்கலாம்.

நீங்கள் விரும்பும் கோப்பினை, உங்கள் கணினியிலேயே தரவிறக்கம் செய்து கொண்டு, இணைய இணைப்பு இல்லாமலேயே பயன்படுத்தலாம். இம்முறைமை மூலம், நீங்கள் அடிப்படைத் தமிழ் எழுத்துக்களை எழுதப் பழகலாம். பிறரைப் பழக்கலாம். ஒவ்வொரு கோப்பும், ஏறத்தாழ **6kb** அளவிலேயே இருக்கிறது.

### ஆய்தம் - 1 (அறிமுகம்)
6

### உயிர் - 12

### மெய் - 18
*வல்லினம், மெல்லினம், இடையினம் போன்ற  வேறுபாடுகள், ஒரே நிறத்தில் அடையாளமிடப் பட்டுள்ளன.

### துணைக் குறியீடுகள் - 5

### உயிர்மெய்யெழுத்துக்கள்- 216
***18** மெய்யெழுத்துக்களுடன், "அ" என்ற உயிரெழுத்து மட்டும் இணைவதால் ஏற்படும் உயிர்மெய் வரிசை = ** 18**  ஆகும்.  மற்ற **11** உயிரெழுத்துக்களும் இணையும் போது, மற்ற ** 198**    எழுத்துக்களும் உருவாகின்றன.(18 X 11 = 198 + 18 -->216)

பகுப்பு:தமிழ் எழுத்துமுறை
நூற்பட்டியல்

நூல் ஆக்கம், ஆய்வு முதலிய துறைகளில் **நூற்பட்டியல்** எனும்போது, நூல்கள், சஞ்சிகைகள், கட்டுரைகள் என்பவற்றின் முறைப்படியான பட்டியலைக் குறிக்கிறது. நூற்பட்டியல்கள், துணைநூல்களின் பட்டியல்களாக நூல்களினதும், கட்டுரைகளினதும் பகுதியாகவோ அல்லது துறை அடிப்படையில் பட்டியலிடப்பட்ட தனியான தொகுதிகளாகவோ இருக்கலாம். தனியான நூற்பட்டியல் தொகுப்புக்கள், அச்சு வடிவில் பல தொகுதிகளை உள்ளடக்கியவையாகவோ அல்லது "எண்ணிய" வடிவிலான தரவுகளாகவோ இருக்கும். நூலக விபரப் பட்டியல்கள் பொதுவாக நூற்பட்டியல்களாகக் கொள்ளப்படாவிட்டாலும் அவையும் நூற்பட்டியல் இயல்புகளைக் கொண்டவையே. 

பகுப்பு:நூல் வடிவமைப்பு
பகுப்பு:பட்டியலாக்கம்
முடிவுரை

**முடிவுரை** நூல், கட்டுரை போன்ற ஆக்கங்களின் இறுதிப் பகுதியாக அமைகின்றது. முடிவுரைகள், நூலில் அல்லது கட்டுரையில் எடுத்துரைக்கப்பட்ட வாதங்களை, தருக்க அடிப்படையிலான முடிவுக்குக் கொண்டுவருகின்றன. ஆக்குனர் வாசகர்களோடு தொடர்பு கொள்ளும் இறுதிச் சந்தர்ப்பமாக இப்பகுதி இருப்பதால் ஒரு ஆக்கத்தில் முடிவுரை முக்கியத்துவம் பெற்ற ஒன்றாகக் கருதப்படுகிறது. ஆக்கத்தின் அறிமுகப் பகுதி வாசகர்களை நூலுக்குள் இழுத்து அதனை வாசிக்கச் செய்வதுபோல், நூலை வாசித்து முடிக்கும்போது வாசகர்கள் நூலின் கருத்துக்களைச் சரியாக உள்வாங்கிச் செல்வதற்கு முடிவுரைகள் உதவுகின்றன. 

முடிவுரைகளை நூலில் அல்லது கட்டுரையில் எடுத்துக்கொள்ளப்பட்ட விடயங்களுக்குள் மட்டும் கட்டுப்படுத்த வேண்டும் என்பதில்லை. குறித்த விடயத்துக்கு வெளியிலும் அவ்விடயத்துடன் தொடர்புள்ள பரந்த அம்சங்களைப் பற்றியும் முடிவுரையில் குறிப்பிடுவதுண்டு. 

பகுப்பு:நூல் வடிவமைப்பு
தைலம் (மரம்)

***தைல மரம்*** (*Eucalyptus*, யூகலிப்டஸ் மரம்) என்பது மிர்டேசியே (Myrtaceae) என்ற குடும்பவகையைச் சேர்ந்த தாவரமாகும். ஆஸ்திரேலியா, டாஸ்மானியா ஆகிய நாடுகளைத் தாயகமாகக் கொண்ட இத்தாவரம் ஆங்கிலேயர்களால் 1843 ஆம் ஆண்டு அதிக விளைச்சலைத் தரும், எரிபொருள்மரவகை சோதனைக்காக இந்தியாவில் அறிமுகப்படுத்தப்பட்டது. பின்னர் மரக்கூழ் தொழிற்சாலைத் தேவைகளுக்காக பலரால் பெரிதும் விரும்பிப் பயிரிப்பட்டது. தைலமரங்களில் 700-க்கும் மேற்பட்ட இனங்கள் உள்ளன. இம்மரங்கள் 330 மி.மீ லிருந்து 1500 மி.மீ. வரை மழையளவு உள்ள பகுதிகளில் செழித்து வளரும் இயல்புடையவை. வறண்ட மற்றும் சமவெளிப்பகுதிகளில் வளரும் யூகலிப்டஸ் டெரிடிகார்னிஸ், யூக்கலிப்டஸ் கமால்டுலென்ஸிஸ் ஆகிய வகைகள் தமிழ்நாட்டின் தட்பவெப்ப நிலைக்கு மிகவும் ஏற்றவை. இம்மரம் 8 மணி நேரத்திற்கு தேவையான நீரைதானே உறிஞ்சி எடுத்து ஆவியாக்கி விடுகிறது. இந்த மரம் நிலத்தின் அடி ஆழத்தில் உள்ள நிலத்தடி நீரையும் கணிசமான அளவு குறைத்து விடுகிறது. இந்த மரம் தற்போது திருவண்ணாமலை மாவட்டம் ஆனந்தவாடி R.F-ல் சுமர் 11,000 ஏக்கரில் உள்ளது. 

## பண்புகள்
தைல மரம் விரைவாகவும், உயரமாகவும் (20 முதல் 50 மீ வரை) வளரக்கூடியது. மேலும் 2 மீ சுற்றளவு கொண்ட இம்மரமானது மண்ணின் நீரையும் மற்ற சத்துக்களையும் நன்றாக உறிஞ்சி வளரக்கூடிய வேர் வகையினைக் கொண்டது. இதன் இலைகள் கடினத் தன்மையும், நேர்குத்தாகத் தொங்கும் இயல்பையும் உடையவை. இம்மரமானது சூலை - ஆகத்து மாதங்களில் பூக்கும் பருவத்திற்கு வரும்.

## மர வளர்பியல் பண்புகள்
தைலமரம் பல்வேறு வகையான மண் மற்றும் காலநிலைகளுக்கேற்ப வேகமாக வளரக்கூடிய, அதிக மறுதாம்பு வாய்ப்புள்ள மர வகையாகும். தைல மரம் வறட்சிதாங்கும் தன்மையுடையதாக அறியப்பட்டாலும் இம்மரத்தின் வளர்ச்சிக்கு ஆண்டு மழையளவு குறைந்த பட்சம் 800 மி.மீ. தேவை. இம்மரமானது வண்டல், சரளை, சிவப்பு மண் வகைகளில் நன்றாக வளரக்கூடியது. மண்ணின் ஆழம் ஒரு மீற்றருக்குக் குறைவாக இருக்கக்கூடாது. அதிக உவர் மற்றும் களர் நிலங்களிலும் வளராது அதே போல் மண்ணின் அமிலகாரத்தன்மை 6 லிருந்து 8 வரை இருக்க வேண்டும். அதிக மண் அரிப்பு மற்றும் நீர் தேக்க நிலங்கள் கூடாது.

## மேற்கோள்கள்


பகுப்பு:மரங்கள்
ஆரஞ்செரி

**ஆரஞ்செரி** என்பது ஒரு வகை பச்சை மாளிகை. இந்த "மார்க்கம் கோட்டை' 1787 - 93ல் கட்டப்பட்டது. இங்கு வெவ்வேறு வகையான ஆரஞ்சு மற்றும் எலுமிச்சை மரங்களால் இந்த பச்சை மாளிகை கட்டப்பட்டது. 327 அடி நீளம் கொண்ட நீண்ட தோட்டம் உள்ளது. இதுவே உலகின் முதன் முதலில் கோட்டைக்குள் செடிகள் வளர்த்து பராமரிக்கப்பட்ட கட்டடமாகும். இந்த மாளிகை இங்கிலாந்தில் உள்ளது.

## மேற்கோள்கள்

## வெளி இணைப்புகள்

பகுப்பு:கோட்டைகள்
கிரெய்கின் பட்டியல்

**கிரெய்கின் பட்டியல்** அல்லது **கிரெய்க்ஸ்லிஸ்ட்** (*Craigslist*) என்பது ஒரு விளம்பர அறிவிப்பு ஆகியவற்றைக் கொண்ட ஒரு இணையச் சமூக வலைத்தளம். ஒரு இடத்தில் கிடைக்கும் தொழில்வாய்ப்பு, பொருட்கள், சேவைகள் என பல தரப்பட்டவை இங்கு பதியப்படுகிறன. இந்த வலைத்தளம் 1995 தொடங்கி, 2000 விரிவு பெற்று, தற்போது பல மில்லியன் பயனர்களைக் கொண்டு, 500 மேற்பட்ட நகரங்களில் இதில் இடம்பெறுகின்றன.

பகுப்பு:வலைத்தளங்கள்
பகுப்பு:மின் வணிகம்
பகுப்பு:1995 நிறுவனங்கள்
கடல் கொவிஞ்சி

மன்னார் வளைகுடாவில் உள்ள தடை செய்யப்பட்ட கடல்வாழ் உயிரினங்களில் முக்கியமானதாகக் கருதப்படுவது **கடல் கொவிஞ்சிகள்** (tubefish) ஆகும். இந்தியாவில் மன்னார் வளைகுடா பகுதியில் தான் இவை அதிகம் உள்ளன.

இதிலும் 12 வகைகள் உள்ளன. மீன் இனத்தைச் சேர்ந்த இவை கடல் குதிரையின் ரகமாகும். இவற்றின் முக அமைப்பு கடல் குதிரை போல இருப்பதால் அதன் ரகத்தை சேர்ந்ததாக கருதப்படுகிறது. இதன் இரண்டு தாடைகளும் ஒன்றோடு ஒன்று இணைந்திருப்பதால் உணவுகளை உறிஞ்சி உண்ணும் தன்மை கொண்டது. பவள பாறைகள், கடல்புற்கள் மத்தியில் வசிக்கும் இவைகள், அங்குள்ள கழிவுகள், மிதவை உயிரினங்களை உண்டு வாழ்கின்றன.

கடல்குதிரை ரகத்தை சேர்ந்திருந்தாலும் படுக்கை வசமாக மீன்களை போல நீந்தி செல்லும். மன்னார் வளைகுடாவில் இந்த உயிரினத்தை பிடித்தால் , வனஉயிரின பாதுகாப்பு சட்டத்தில் மூன்று முதல் ஏழு ஆண்டுகள் சிறை, 25 ஆயிரம் ரூபாய் அபாரம் என கடுமையான தண்டனைகள் உள்ளன. தெற்காசிய நாடுகளில் இதை ஆண்மை ஊக்கியாக கருதி பொடியாக்கி "சூப்' வைத்து குடித்து வருகின்றனர். நல்ல விலை கிடைக்கும் என்பதால் இந்த இனம் தடையை மீறி தொடர்ந்து கடத்தப்படுகிறது. உடல் முழுவதும் எலும்புகளால் ஆன இவற்றை காய வைத்து கருவாடாக மாற்றுகின்றனர். தசைகள் இல்லாததால் கருவாடாக ஆன பிறகும் உருவம் மாறுவதில்லை. வெளிநாடுகளுக்கும் அதிகம் ஏற்றுமதியாகிறது. இதனால் இவற்றின் அழிவு தவிர்க்க முடியாததாக மாறிவருகிறது.

## பேரினங்கள்
துணைக் குடும்பம் சிங்னாதினே (கடல் கொவிஞ்சி மற்றும் கடற்பாசிகள்)
* சென்ரோனுரா காப், 1853
* ஆம்பெலிக்டுரசு பார், 1930
* அனார்கோப்டெரசு கப்சு 1935
* ஆப்டெரிகோகாம்பசு வெபர், 1913
* பனோதியா கோரா 1926
* பிரைக்ஸ் ஹெரால்ட், 1940
* பல்போனரிகசு கெரால்ட், 1953
* கேம்பிச்சிசு விட்லி, 1931
* சோரோயிச்திசு காப், 1856
* கோரிதோய்ச்திசு காப், 1853
* காசுமோகாம்பசு டாசன், 1979
* டோரிச்திஸ் காப், 1853
* டோரிராம்பசு காப், 1856
* டன்கெரோகாம்பசு விட்லி, 1933
* என்னேகாம்பசு டாசன், 1981
*  என்டெலுரசு டுமெரில், 1870
* ஃபெஸ்டுகலெக்ஸ் விட்லி, 1931
* ஃபிலிகாம்பஸ் விட்லி, 1948
*  ஹாலிகாம்பசு காப், 1856
* காலிச்திசு கிரே, 1859
* கெரால்டியா பாக்சுடன், 1975
* கிப்பிச்திசு பிளீக்கர், 1849-ஆற்றுக் கொவிஞ்சி மீன்கள்
* கிசுடியோகாம்பெலசு மெக்குல்லோக், 1914
* கைப்செலோக்நாதசு விட்லி, 1948
* இக்தியோகாம்பசு காப், 1853
* இடியோட்ரோபிசிசு வைட்லி, 1947
*  கௌபசு விட்லி, 1951
* கிம்ப்ளேயஸ் டாசன், 1980
*  கியோனெமிக்திசு கோமன், 2007
* லெப்டோயிச்திசு காப், 1853
* லெப்டோனோடசு காப், 1853
* லிசோகாம்பசு வெயிட் மற்றும் ஹேல், 1921
* மரபு மரூப்ரா விட்லி, 1948
* †மரூபிரிக்திஸ் பாரின், 1992 (ரஷ்யாவின் ஒலிகோசீன்)
* மைக்ரோக்னாதஸ் டன்கர், 1912
* மைக்ரோபிசு காப், 1853-நன்னீர் குழாய் மீன்கள்
* மினிச்திஸ் கெரால்ட் மற்றும் ராண்டால், 1972
*  மிட்டோடிச்திசு விட்லி, 1948
* நான்னோகாம்பஸ் குந்தர், 1870
* †நேபிகாஸ்ட்ரோசிங்னாதசு பாரிசாட், 1993 (பிரான்சின் ஒலிகோசீன்)
*  நெரோஃபிஸ் ரபினெஸ்க், 1810
* நோட்டியோகாம்பசு டாசன், 1979
* பெனெட்டோடெரிக்சு லுனெல், 1881
* போக்சோகாம்பசு டாசன், 1977
* பைகோடுரஸ் கில், 1896-இலை கடல் வேதாளம்
* பிலோப்டெரிக்சு சுவைன்சன், 1839-கடல் வேதாளம்
* சூடோபாலசு கெரால்ட், 1940-ஃப்ளூவியல் கடல் கொவிஞ்சி
* புக்னாசோ விட்லி, 1948
* சியோகுனிச்திசு கெரால்ட் இனம், 1953
*  சோலெக்னாதசு சுவைன்சன், 1839
* இசுடிக்மடோபோரா காப், 1853
* இசுடிபெகாம்பசு விட்லி, 1948
* சிங்னாத்தாய்ட்சு பிளீக்கர், 1851
* சிங்னாதஸ் லின்னேயசு, 1758
* ட்ரச்சிராம்பசு காப், 1853
* யூரோகாம்பசு குந்தர் இனம், 1870
*  வனகாம்பசு விட்லி, 1951

## மேற்கோள்கள்

பகுப்பு:கடல் கொவிஞ்சி